UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring[er] til Rådets fælles holdning til forslag til EUROPA-PARLAMENTETS OG RÅDETS DIREKTIV om tilladelse til at udbyde elektroniske kommunikationsnet og -tjenester OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0188 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring[er] til Rådets fælles holdning til forslag til EUROPA-PARLAMENTETS OG RÅDETS DIREKTIV om tilladelse til at udbyde elektroniske kommunikationsnet og -tjenester OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

Ifølge artikel 251, stk. 2, tredje afsnit, litra c), i EF-traktaten skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen. I det følgende redegør Kommissionen for sin holdning til de fire ændringsforslag, som Parlamentet har fremsat.

2. Baggrund

Som svar på konklusionerne fra Det Europæiske Råds ekstraordinære møde i Lissabon den 23.-24. marts 2000 og på grundlag af meddelelsen om resultaterne af den offentlige høring om revurderingen af kommunikationslovgivningen i 1999 og vejledende principper for de nye rammebestemmelser (KOM(2000)239) fremlagde Kommissionen en pakke med forslag til fem direktiver, der skulle udgøre det nye regelsæt, herunder et direktiv om tilladelser til at udbyde elektroniske kommunikationsnet og -tjenester.

Europa-Parlamentet afsluttede førstebehandlingen den 1. marts 2001. Den 17. september 2001 fastlagde Rådet en fælles holdning , som Kommissionen støttede.

De ændringsforslag, som Europa-Parlamentet fremsatte ved andenbehandlingen, udgør en del af en kompromispakke af ændringsforslag til fire direktiver i den nye lovpakke, herunder direktivet om tilladelser, samt til en beslutning om radiofrekvenser, som formandskabet for Rådet forelagde for Parlamentet som en helhed. Parlamentet accepterede pakken i sin helhed ved afstemningen i plenarforsamlingen den 12. december. Da ændringsforslagene er acceptable for Rådet, vil der ikke blive iværksat nogen forligsprocedure. Den endelige vedtagelse i Rådet forventes at finde sted i begyndelsen af 2002, efter at teksten er blevet kontrolleret af jurist-lingvisterne.

3. Forslagets formål

Direktivforslaget sigter mod at forenkle og harmonisere eksisterende nationale systemer for udstedelse af tilladelser til at udbyde elektroniske kommunikationstjenester og -net. Det foreslåede system med generelle tilladelser skal gælde for alle tjenester og net af denne art uanset deres teknologiske egenskaber, og det vil begrænse administrative hindringer for indtræden på markedet til et minimum.

4. Kommissionens holdning til Europa-Parlamentets ændringsforslag

Europa-Parlamentet vedtog den 12. december 2001 at fremsætte 4 ændringsforslag til tilladelsesdirektivet. Kommissionen kan acceptere alle ændringsforslagene fuldt ud.

Ændringsforslag 10 - betragtning 32

Der er tilføjet en ny passage om betalingsordningerne for engangsgebyrer for brugsret til radiofrekvenser. Desuden nævnes det, at Kommissionen kan offentliggøre benchmarkundersøgelser, der sammenligner praksis inden for tildeling af radiofrekvenser, numre og anlægsrettigheder.

Ændringsforslag 11- artikel 14, stk. 2a

Europa-Parlamentet har tilføjet et nyt stykke for at indskrænke muligheden for at begrænse og tilbagekalde anlægsrettigheder. Desuden henvises der til muligheden for kompensation i sådanne tilfælde.

Ændringsforslag 6 - artikel 15, stk. 2

Artikel 15 om oprettelse af en gennemskuelig oversigt over oplysningerne om tilladelse til at installere faciliteter er blevet styrket.

Ændringsforslag 7 - artikel 17, stk. 2

Den yderligere overgangsperiode i de tilfælde, hvor den nye ordning for tilladelser fører til en indskrænkning af rettigheder eller udvidelse af forpligtelser, er blevet nedsat fra 12 til 9 måneder.

5. Konklusion

I henhold til artikel 250, stk. 2, i EF-traktaten, ændrer Kommissionen sit forslag som beskrevet ovenfor.